OBH 4138/2000.
Az állampolgári jogok országgyűlési biztosának jelentése
Előadó: Dr. Győrffy Zsuzsanna

A vizsgálat megindítása
	A TV2-Forró nyomon című folyó év augusztusában elhangzott riportjából értesültem arról, hogy, egy mozgáskorlátozott  férfi albérletben neveli két kiskorú gyermekét. Lakhatásukat jelenleg úgy oldják meg, hogy lakást bérelnek, ahonnan októberben távozniuk kell. A gyermekek apja attól tart, hogy két gyermekkel nagyon nehezen találna újra albérletet, a bérleti díjat sem tudja már fizetni, ha lakásgondját nem tudja megoldani gyermekeit elszakíthatják tőle. A gyermeki jogok kiemelt védelme érdekében az üggyel kapcsolatosan hivatalból vizsgálatot indítottam. Az  illetékes gyermekjóléti szolgálattól információt kértem arról, hogy  eddig miben tudtak a család segítségére lenni és a jövőben a kiskorúak családban nevelkedése érdekében milyen intézkedéseket terveznek.

Az ügy jogszabály háttere

A Magyar Köztársaság Alkotmánya
	67. § (1) A Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges.

1997. évi XXXI. törvény a gyermekek védelméről és a gyámügyi igazgatásról
	7. § (1) A gyermek szüleitől vagy más hozzátartozóitól csak saját érdekében, törvényben meghatározott esetekben és módon választható el. A gyermeket kizárólag anyagi okból fennálló veszélyeztetettség miatt nem szabad családjától elválasztani.
	39. § (1) A gyermekjóléti szolgáltatás feladata a gyermek testi, lelki egészségének, családban történő nevelésének elősegítése érdekében e) a hivatalos ügyek intézésének segítése.
	(2) A gyermekjóléti szolgáltatás feladata a gyermek veszélyeztetettségének megelőzése érdekében b) a veszélyeztetettséget előidéző okok feltárása és ezek megoldására javaslat készítése,

A tényállás és a vizsgálat megállapításai
	A gyermekjóléti szolgálat tájékoztatásából megtudtam, hogy a család lakásgondjairól a Forró nyomon című műsor riporternőjétől szereztek tudomást.
A családot ettől kezdve alapellátás keretében gondozták. A családgondozó lakáskérelmet fogalmazott meg az apa nevében, melyhez támogató levelet is csatolt. Az illetékes Lakásgazdálkodási Bizottság szeptember 6-án tárgyalta a kérelmet, melyet kedvező elbírálásban részesített, jóváhagytak egy félkomfortos, földszinti lakás kiutalását. A Lakásügyi Osztály vezetőjének tájékoztatása szerint amint rendelkezésükre áll ilyen lakás megkötik a férfival a lakásbérleti szerződést.
	Az illetékes gyermekjóléti szolgálat a család problémáinak észlelésekor alapellátás keretében haladéktalanul megkezdte a család gondozását, a hivatalos ügyeik intézésében ( lakáskérelem megfogalmazása ) segítségükre voltak és a jövőben is segítik őket A Lakásgazdálkodási Bizottság  lakáskérelmet jóváhagyta, a gyermekek továbbra is saját családjukban nevelkedhetnek.
	A fentiek alapján megállapítottam, hogy a kiskorúak az Alkotmány 67. §-ában rögzített jogai nem sérültek, ezért a vizsgálatot az állampolgári jogok országgyűlési biztosáról szóló 1993. évi LIX. törvény 17 § (1) bekezdése alapján lezárom.    

Budapest, 2000. szeptember 14.

Gönczöl Katalin